Inconştienţa unui şofer a fost la un pas de a produce o tragedie pe Autostrada 1, între Deva şi Sibiu. Bărbatul conducea cu viteză foarte mare şi avea o atitudine agresivă.

Un telespectator Digi24 a reuşit să îl filmeze. În imagini se vede cum un tir trece de pe banda doi pe banda unu. Câteva clipe mai târziu, vitezomanul încearcă să forţeze depăşirea unui alt autotren, care încerca să pătrundă pe autostradă. Frânează brusc şi în ultima secundă evită să fie prins între cele două tiruri. Le atinge, totuşi.

Poliţia l-a identificat şi l-a amendat cu 870 de lei. Permisul i-a fost suspendat 60 de zile, pentru neacordare de prioritate.

Dacă aţi fost martorii unui eveniment care ar putea deveni o ştire puteţi lua legătura cu noi pe WhatsApp, la numărul 0771.100.304. Vă rugăm să precizaţi numele şi locul din care le transmiteţi.